b'\n_START_ARTICLE_\nKik Messenger\n_START_SECTION_\nHistoria\n_START_PARAGRAPH_\nKik Messengerin perusti vuonna 2009 pieni ryhm\xc3\xa4 kanadalaisen Waterloon yliopiston opiskelijoita. Ensimm\xc3\xa4inen beetaversio julkaistiin huhtikuussa 2010 ja vakaa versio saman vuoden lokakuussa. Alun perin Kik Messenger oli saatavilla Androidille, iOS:lle ja BlackBerryn puhelimille ja my\xc3\xb6hemmin my\xc3\xb6s Windows-puhelimille. Joulukuussa sovellus kuitenkin katosi Windows-puhelinten sovelluskaupasta. Sovelluksen viimeiseksi j\xc3\xa4\xc3\xa4nyt sovellusp\xc3\xa4ivitys oli edelt\xc3\xa4v\xc3\xa4lt\xc3\xa4 vuodelta._NEWLINE_Hein\xc3\xa4kuussa 2011 julkaistiin Kik API, jonka avulla oli mahdollista tehd\xc3\xa4 sovelluksia Kik Messengeriin.\n_START_SECTION_\nOminaisuudet\n_START_PARAGRAPH_\nKik Messengeriin rekister\xc3\xb6itymiseen tarvitaan ainoastaan nimimerkki. Kikiss\xc3\xa4 k\xc3\xa4ytt\xc3\xa4j\xc3\xa4t voivat ottaa yhteytt\xc3\xa4 toisiin k\xc3\xa4ytt\xc3\xa4jiin, mik\xc3\xa4li heid\xc3\xa4n nimimerkkins\xc3\xa4 on tiedossa. Kikiss\xc3\xa4 voi l\xc3\xa4hett\xc3\xa4\xc3\xa4 muille k\xc3\xa4ytt\xc3\xa4jille tekstimuotoisia viestej\xc3\xa4, kuvia, videoita ja GIF-animaatioita. Tekstimuotoisia viestej\xc3\xa4 voi el\xc3\xa4v\xc3\xb6itt\xc3\xa4\xc3\xa4 emojeilla ja tarroilla. Kikiss\xc3\xa4 voi lis\xc3\xa4ksi kommunikoida chatbottien kanssa ja pelata niit\xc3\xa4 vastaan.\n_START_SECTION_\nTurvallisuus\n_START_PARAGRAPH_\nKik Messenger sai 4. marraskuuta 2014 yhden pisteen seitsem\xc3\xa4st\xc3\xa4 Electronic Frontier Foundation -j\xc3\xa4rjest\xc3\xb6n pikaviestinvertailussa, jossa keskityttiin yksityisyyteen ja tietoturvaan. Kik sai pisteen siit\xc3\xa4, ett\xc3\xa4 se salaa k\xc3\xa4ytt\xc3\xa4j\xc3\xa4n ja palvelimen v\xc3\xa4lisen viestinn\xc3\xa4n. Kik menetti pisteit\xc3\xa4 siit\xc3\xa4, ett\xc3\xa4 yhteydenpitoja ei salata avaimilla joihin yll\xc3\xa4pit\xc3\xa4jill\xc3\xa4 ei ole p\xc3\xa4\xc3\xa4sy\xc3\xa4, k\xc3\xa4ytt\xc3\xa4j\xc3\xa4t eiv\xc3\xa4t voi varmistaa ettei yhteydenpidossa ole tapahtunut mies v\xc3\xa4liss\xc3\xa4 -hy\xc3\xb6kk\xc3\xa4yst\xc3\xa4, menneet viestit eiv\xc3\xa4t ole turvattuja jos vanhat salausavaimet varastetaan, l\xc3\xa4hdekoodi ei ole avoin itsen\xc3\xa4iselle tarkastelulle, turvasuunnittelua ei ole dokumentoitu riitt\xc3\xa4v\xc3\xa4n hyvin eik\xc3\xa4 ulkopuolinen taho ole tarkastanut l\xc3\xa4hdekoodia viimeisen 12 kuukauden aikana.'